Komisijos reglamentas (EB) Nr. 620/2000
2000 m. kovo 23 d.
iš dalies keičiantis Tarybos reglamentą (EB) Nr. 1722/1999 dėl kietųjų kviečių ir tam tikrų Maroko kilmės grūdų liekanų importo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. liepos 29 d. Tarybos reglamentą (EB) Nr. 1722/1999 dėl sėlenų, išsijų ir kitų liekanų, gautų išsijojus, sumalus arba kitaip apdorojus Alžyro, Maroko ir Egipto kilmės grūdus, importo į Bendriją ir dėl Maroko kilmės kietųjų kviečių importo [1], ypač į jo 6 straipsnį,
kadangi:
(1) Pagal nuo 1978 m. galiojančią bendradarbiavimo sutartį tarp Europos bendrijos ir Maroko suteiktos lengvatos sėlenų, išsijų ir kietųjų kviečių importui buvo įgyvendinamos Reglamentu (EB) Nr. 1722/1999.
(2) Nuo 2000 m. kovo 1 d. bendradarbiavimo sutartis pakeičiama nauja Europos-Viduržemio valstybių sutartimi [2], steigiančia Europos Bendrijų bei jų valstybių narių iš vienos pusės ir Maroko Karalystės iš kitos pusės asociaciją. Pagal ankstesnįjį bendradarbiavimo susitarimą suteiktos lengvatos netaikomos nuo tos datos.
(3) Todėl Reglamentą (EB) Nr. 1722/1999 reikėtų iš dalies pakeisti, siekiant panaikinti bet kokias nuorodas į produktus, kurių kilmės šalis Marokas.
(4) Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1722/1999 iš dalies keičiamas taip:
1) 1 straipsnis pakeičiamas taip:
"1 straipsnis
Šis reglamentas nustato nuostatas, kurios taikomos specialioms priemonėms dėl sėlenų, išsijų ir kitų liekanų, gautų išsijojus, sumalus ar kitaip apdorojus tam tikrus grūdus, kurių kilmės šalis Alžyras ir Egiptas."
2) 2 straipsnis pakeičiamas taip:
"2 straipsnis
Muitai, taikomi sėlenų, išsijų ir kitų liekanų, gautų išsijojus, sumalus ar kitaip apdorojus tam tikrus grūdus, kurių kilmės šalis Alžyras, klasifikuojamų pagal KN kodus 23023010-23024090, importui į Bendriją, sudaro 40 % Bendrajame muitų tarife nustatyto dydžio, vėliau sumažinto 7,25 eurais už toną."
3) 4 straipsnis pakeičiamas taip:
"4 straipsnis
2 ir 3 straipsniai taikomi visam importui, dėl kurio importuotojas gali pateikti įrodymą, jog atitinkamu eksporto mokesčiu apmokestino Alžyras arba Egiptas, laikydamiesi bendradarbiavimo sutarties su Alžyru 21 straipsnio, ir bendradarbiavimo sutarties su Egiptu 20 straipsnio."
4) 5 straipsnis išbraukiamas.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 2000 m. kovo 1 dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. kovo 23 d.